《酬处才上人》
宋代·王禹称

我闻三代淳且质，华人熙熙谁信佛。茹蔬剃发在西戎，胡法不敢干华风。

周家子孙何不肖，奢淫惛乱隳王道。秦皇汉帝又杂霸，只以威刑取天下。

苍生哀苦不自知，从此中国思蛮夷。无端更作金人梦，万里迎来万民重。

为君为相犹归依，嗤嗤聋俗谁敢非。若教都似周公时，生民岂肯须披缁。

可怜嗷嗷避征役，半入金田不耕织。君子之道动即穷，亦有贤达藏其中。

上人来自九华山，叩门遗我琼瑶编。铮铮五轴馀百篇，定交仍以书为先。

书中不说经，文中不言佛，有心直欲兴文物。感师自远来相亲，为师画卦成同人。

出门无咎非群分，袈裟墨绶何足云。